Ֆրեկեն Բոկ

**Ֆրեկեն Հիլդուր Բոկ** (), շվեդ արձակագիր Աստրիդ Լինդգրենի Մանչուկի ու Կառլսոնի մասին եռագրության երկրորդական կերպար։ Սվանտեսոնների ընտանիքի տնային աշխատողը, որը հետևում է տնային տնտեսությանն ու Մանչուկին՝ Սվանտեին։

Ֆրեկենը ոչ թե անվան մաս է, այլ՝ ընդհանուր բառ, որը սկանդինավյան երկրներում կիրառվում է չամուսնացած կանանց նշելու կամ նրանց դիմելու ժամանակ։

## Պատմություն

### Գրքում
Աստրիդ Լինդգրենի եռագրության մեջ Մանչուկը բավականին չարաճճի է և հոր ու մոր կողմից շատ սիրված։ Ընդ որում, գրքում Մանչուկի մայրն ինքն է վարում տնտեսությունը, չի աշխատում, իսկ Ֆրեկեն Բոկն աշխատանքի է անցնում երեխային խնամելու համար, երբ մայրը մեկնում է բուժման։ Մուլտֆիլմում երեխան պատկերված է միայնակ ու անտեսված կերպով։

Առաջին իսկ պահից չհավանելով Ֆրեկեն Բոկին՝ Մանչուկը նրան անվանում է «տնատանջող»։

Ֆրեկեն Հիլդուր Բոկը ոչ երիտասարդ կին է, տարեց ու չամուսնացած (հակառակ պարագայում նրան կանվանեին «ֆրու»), որն ապրում է ամբարտավան ու պարծենկոտ քրոջ՝ Ֆրիդայի հետ։ Քանի, որ Ֆրիդան մի անգամ հեռուստացույցով հանդես էր եկել ուրվականների մասին հեռուստահաղորդման ժամանակ, Հիլդուրը նրան շատ էր նախանձում։ Նա իրեն բավականին կտրուկ էր պահում, հրամաններ տալիս Մանչուկին, բայց երբեմն անհանգստանալով, մոռանում է իր վարքագծի մասին ու ընկերաբար շփվում Մանչուկի հետ։ Ֆրեկեն Բոկը հիանալի խոհարար է, չնայած չի շտապում Մանչուկի առաջին իսկ պահանջով նրա համար կաթնահաց պատրաստել։ Տիկնոջ ֆիրմային ուտեստը շատ կծու մսային թանձրուկն է, ինչի շնորհիվ նա վաղ թե ուշ հայտնվում է հեռուստատեսությունում՝ մասնակցելով «Հմուտ խոհարար» հաղորդմանը։

Կառլսոնի հետ Ֆրեկեն Բոկի հարաբերությունները չեն ստացվում։ Կառլսոնը մշտապես փորձում է ծաղրել նրան ու «դաստիարակել», բայց երբեմն դա ձախողվում է։ Իր հերթին Ֆրեկեն Բոկը Կառլսոնին անվանում է «անպետք երեխա»՝ նրան համարելով Մանչուկի հասակակիցը։

«Կառլսոնը, որն ապրում է տանիքում, կրկին չարաճճիություն է անում» վիպակում Ֆրեկեն Բոկը կրկին խնամում է Մանչուկին։ Հիմա նա Ֆրիդային նախանձելու նոր պատճառ ունի՝ քույրն ամուսնանում է։ Սակայն պարզվում է, որ Ֆրիդայի փեսացուն՝ Ֆիլիպը, Ֆիլլե անունով կողոպտիչն է։ Վիպակի վերջում Հիլդուրը անթաքույց չարախնդությամբ հայտնում է քրոջը, որ ամուսնանում է Սվանտեսոնների բարեկամ Յուլիուս Յանսոնի հետ, ինչից հետո կվերցնի **ֆրու Հիլդուր Յանսոն** անունը ()։ Կառլսոնին, որը մեծապես նպաստել էր այդ ամուսնության կայացմանը, Ֆրեկեն Բոկը հարսանիքին հրավիրել չի պատրաստվում։ Սակայն քեռի Յուլիուսը լավ վերաբերմունք ունի Կառլսոնի նկատմամբ ու դեմ չէ, որ թռչող արարածը մասնակցի հարսանիքին։ Թե ինչ հետագա ճակատագիր ունեցան Ֆրեկեն Բոկը և քեռի Յուլիուսը, հայտնի չէ։

### Խորհրդային մուլտֆիլմում
«Կառլսոնը վերադարձել է» մուլտֆիլմում Ֆրեկեն Բոկը խոշորամարմին կին է, որն ունի շեկ մազեր, ցածր ձայն ու կտրուկ բնավորություն։ Նրան ձայնակցել է Ֆաինա Ռանևսկայան։ Հերոսուհին մշտապես գոգնոցով է ու ամեն ինչ պահում է իր վերահսկողության տակ։ Նա նաև ազդեցություն ունի Մանչուկի ընտանիքի անդամների վրա։

Մուլտֆիլմում կա նաև «տնատանջողի» կատվի կերպարը՝ Մաթիլդան, որը հենց սկզբից չի սիրում Մանչուկին։ Սա մուլտիպլիկատորների ստեղծած կերպարներից է, քանի որ գրքում կատվի կերպար չկա։

## Ծանոթագրություններ

## Արտաքին հղումներ
* Кто такая Фрекен Бок?
* Анализ произведения «Малыш и Карлсон»
* Анализ сказки А. Линдгрен «Малыш и Карлсон, который живет на крыше»

Կատեգորիա:Աստրիդ Լինդգրենի ստեղծած կերպարներ
Կատեգորիա:Գրական կերպարներ
Կատեգորիա:Մուլտհերոսներ այբբենական կարգով